เดินหน้าเวนเจอร์แคป เริ่มเฟ้นหาทรัสตี้บลจ.
เอสเอ็มอีแบงก์ประเดิม 500 ล้านบาท ตั้งกองทุนร่วมทุนของรัฐ เน้นลงทุนผสมผสานช่วยผู้ประกอบการมีศักยภาพ
21 เม.ย. 2558

เอสเอ็มอีแบงก์ประเดิม 500 ล้านบาท ตั้งกองทุนร่วมทุนของรัฐ เน้นลงทุนผสมผสานช่วยผู้ประกอบการมีศักยภาพ
นางสาลินี วังตาล ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ ในฐานะคณะกรรมการกองทุนร่วมลงทุนในกิจการเอสเอ็มอีที่รัฐบาลจัดตั้งขึ้น เปิดเผยว่า ที่ประชุมมีมติเห็นชอบการจัดตั้งกองทุนกองย่อยที่ 1 ซึ่งใช้เงินทุนจากเอสเอ็มอีแบงก์ 500 ล้านบาท เป็นทุนประเดิม โดยจะเปิดคัดเลือกผู้ทำหน้าที่บริหารจัดการทรัพย์ (ทรัสตี้) ซึ่งจะต้องเป็นบริษัทหลักทรัพย์จัดการกองทุน (บลจ.) ในตลาดหลักทรัพย์ฯ เพื่อนำกองทุนไปจดทะเบียนกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ตามกฎหมาย โดยมี บลจ.ที่เข้าข่าย 6 ราย
ทั้งนี้ เอสเอ็มอีแบงก์จะติดต่อโดยตรงไปยัง บลจ.ทั้ง 6 ราย เพื่อเชิญชวนให้มายื่นสมัครคัดเลือกการเป็นทรัสตี้กองแรกนี้
สำหรับเอสเอ็มอีเป้าหมายจะเป็นแบบผสมผสาน คือกลุ่มนวัตกรรมที่เพิ่งเริ่มต้นกิจการ (สตาร์ทอัพ) กลุ่มเอสเอ็มอีขนาดเล็กแต่มีศักยภาพ และกลุ่มเอสเอ็มอีขนาดกลางที่พร้อมเติบโตและระดมทุนในตลาดหลักทรัพย์ฯ รวม 16 ราย